SA is rasmal – verslag(Argieffoto) “Ras is feitlik allesoorheersend in Suid-Afrika.” Dít is die gevolgtrekking van Solidariteit se verslag oor rassediskriminasie en -klassifikasie in Suid-Afrika. Die verslag is Donderdag bekend gemaak en toon dat respondente nie net daagliks volgens ras geklassifiseer word nie, maar dat hul ras selfs hul regte in Suid-Afrika bepaal. Die navorsing is tussen 31 Maart en 12 Mei vanjaar gedoen deur ŉ skakel na ŉ vraelys op sosiale media te versprei. Amper 5 000 respondente het die vraelys ingevul. Die vraelys was wel slegs in Afrikaans beskikbaar en op Solidariteit se sosialemediakanale gedeel. Bevindings van dié opname sluit in: Solidariteit sê nou Suid-Afrika is een van die mees rasgereguleerde lande in die wêreld, aangesien feitlik elke interaksie met die regering en selfs private instansies voorafgegaan word deur rasseklassifikasie. Volgens Solidariteit is die situasie wat tans in Suid-Afrika heers totaal abnormaal. “Die regering se aandrang op ŉ apartheidstipe rasseklassifikasie en die gevolglike afdwinging van rasregulering wat mense se werk, dienslewering en kinders direk raak, veroorsaak enorme skade aan rasseverhoudinge,” sê Connie Mulder, hoof van Solidariteit se Navorsingsinstituut (SNI). Mulder sê hulle is bewus van duisende voorvalle waarin daar uitdruklik teen respondente en hul kinders gediskrimineer is op grond van hul ras. “Besonder onrusbarend is weereens die feit dat die regering se rasregulering neerslag begin vind in gewone interpersoonlike interaksie en dienslewering van die regering. Wanneer amptenare op ŉ lae vlak openlik rassisties optree, sonder enige gevolge, word daar gekommunikeer dat dit die korrekte manier is om mense van ŉ sekere bevolkingsgroep te hanteer. Dit kom ook daarop neer dat die Suid-Afrikaanse regering belasting by alle rasse vat, maar beslis nie dienste aan alle rasse gaan lewer nie,” sê Mulder. Hierdie verslag vorm deel van ŉ groter klag wat Solidariteit later vanjaar by die Verenigde Nasies (VN) se komitee vir die uitwissing van alle vorme van rassediskriminasie (CERD) gaan indien. Sien die volledige verslag hier.